title: Vykonávacie nariadenie Komisie (EÚ) 2021/520 z 24. marca 2021, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o vysledovateľnosť určitých držaných suchozemských zvierat (Text s významom pre EHP)

text:
                  25.3.2021

                  SK

                  Úradný vestník Európskej únie

                  L 104/39

         VYKONÁVACIE NARIADENIE KOMISIE (EÚ) 2021/520
         z 24. marca 2021,
         ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o vysledovateľnosť určitých držaných suchozemských zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 120 ods. 1 a článok 120 ods. 2 písm. c), d) a f),
         keďže:

                     (1)

                     Nariadením (EÚ) 2016/429 sa stanovujú požiadavky na vysledovateľnosť držaných suchozemských zvierat a zárodočných produktov a Komisia sa splnomocňuje v tejto súvislosti prijímať vykonávacie akty.

                     (2)

                     Delegované nariadenie Komisie (EÚ) 2019/2035 (2) dopĺňa nariadenie (EÚ) 2016/429 stanovením podrobných pravidiel týkajúcich sa vysledovateľnosti držaných suchozemských zvierat a násadových vajec.

                     (3)

                     S cieľom zabezpečiť v Únii jednotné uplatňovanie pravidiel vysledovateľnosti stanovených v nariadení (EÚ) 2016/429 a v delegovanom nariadení (EÚ) 2019/2035, by sa prostredníctvom tohto nariadenia mali prijať určité pravidlá.

                     (4)

                     V článkoch 112, 113 a 115 nariadenia (EÚ) 2016/429 sa pre prevádzkovateľov, ktorí držia zvieratá druhov hovädzieho dobytka, oviec, kôz a ošípaných stanovujú povinnosti postúpiť informácie týkajúce sa nimi držaných zvierat do počítačovej databázy zriadenej v súlade s článkom 109 ods. 1 daného nariadenia. Aby sa zabezpečilo pravidelné postúpenie všetkých aktualizácií do daných databáz, je potrebné v tomto nariadení stanoviť lehoty na postúpenie daných informácií.

                     (5)

                     Okrem toho by prevádzkovatelia, ktorí držia hovädzí dobytok, ovce, kozy a ošípané, mali mať po postúpení daných informácií prístup k informáciám o svojich zvieratách a svojich zariadeniach. V tomto nariadení by sa preto mali stanoviť pravidlá jednotného prístupu k údajom obsiahnutým v počítačovej databáze zriadenej v súlade s článkom 109 ods. 1 nariadenia (EÚ) 2016/429.

                     (6)

                     Okrem toho by sa v tomto nariadení mali stanoviť aj určité ďalšie technické a prevádzkové podrobnosti a formáty počítačových databáz držaného hovädzieho dobytka, oviec, kôz a ošípaných, aby sa zabezpečila porovnateľná kvalita databáz v Únii.

                     (7)

                     Za podmienok stanovených v článku 110 ods. 1 písm. b) a v článku 112 písm. b) nariadenia (EÚ) 2016/429 môže výmena elektronických údajov medzi členskými štátmi nahradiť vydávanie identifikačných dokladov pre hovädzí dobytok pri premiestňovaní daných zvierat medzi členskými štátmi. Na výmenu elektronických údajov o hovädzom dobytku medzi počítačovými databázami členských štátov je určený protokol BOVEX vypracovaný Komisiou. Komisia by mala uznať plnú funkčnosť týchto výmen elektronických údajov medzi počítačovými databázami členských štátov podľa tohto protokolu.

                     (8)

                     Zatiaľ čo prostriedky identifikácie, ktoré sa majú používať v prípade rôznych druhov suchozemských zvierat, najmä držaného hovädzieho dobytka, oviec, kôz, ošípaných, ťavovitých a jeleňovitých a papagájovitých, sú stanovené v delegovanom nariadení (EÚ) 2019/2035, v tomto nariadení by sa mali stanoviť technické špecifikácie týkajúce sa daných prostriedkov identifikácie.

                     (9)

                     Delegovaným nariadením (EÚ) 2019/2035 sa stanovujú požiadavky na elektronickú identifikáciu držaného hovädzieho dobytka, oviec, kôz, ošípaných, ťavovitých a jeleňovitých a papagájovitých. Takéto elektronické identifikátory by mal schváliť príslušný orgán členského štátu, v ktorom sú zvieratá držané. S cieľom zabezpečiť čitateľnosť uvedených elektronických identifikátorov pri premiestňovaní zvierat medzi členskými štátmi by sa v tomto nariadení mali stanoviť pravidlá a podmienky, za ktorých môže príslušný orgán takéto elektronické identifikátory schváliť. V rámci daných schválení by sa mali zohľadňovať aj príslušné normy ISO/IEC.

                     (10)

                     V tomto nariadení by sa mali stanoviť lehoty na aplikáciu prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých a papagájovitých, aby sa zabezpečilo jednotné uplatňovanie identifikácie a vysledovateľnosti v rámci celej Únie.

                     (11)

                     Do dátumu uplatňovania nariadenia (EÚ) 2016/429 zahŕňajú pravidlá Únie týkajúce sa vysledovateľnosti rôzne výnimky zo systému identifikácie a registrácie, pokiaľ ide o niektoré kategórie zvierat, ako sú zvieratá chované v extenzívnych podmienkach. Je vhodné preskúmať tieto pravidlá a uplatňovať vyvážený a harmonizovaný prístup k výnimkám zo systému identifikácie a registrácie zohľadňujúc pritom relevantné riziká na jednej strane a primeranosť a efektívnosť opatrení na strane druhej. V tomto nariadení by sa preto mali stanoviť nové pravidlá zohľadňujúce tento prístup.

                     (12)

                     Je nevyhnutné vždy zachovať úplnú vysledovateľnosť držaného hovädzieho dobytka, oviec, kôz, ošípaných, ťavovitých a jeleňovitých a papagájovitých a vyhnúť sa akýmkoľvek činnostiam, ktoré by mohli ohroziť vysledovateľnosť. Činnosti, ktoré by mohli ohroziť vysledovateľnosť, sú odstránenie, úprava a nahradenie prostriedkov identifikácie. Tieto činnosti by preto prevádzkovatelia mali vykonávať až po tom, ako boli schválené príslušným orgánom. Určité pravidlá týkajúce sa odstránenia, úprav a nahradenia sú stanovené v delegovanom nariadení (EÚ) 2019/2035. Na riešenie osobitných aspektov vrátane lehôt pre dané činnosti sú potrebné dodatočné ustanovenia, ktoré by sa mali stanoviť v tomto nariadení.

                     (13)

                     S cieľom zabezpečiť hladký prechod na nový legislatívny rámec by prevádzkovatelia v členských štátoch počas prechodného obdobia nepresahujúceho 2 roky od dátumu uplatňovania tohto nariadenia mali mať možnosť ďalej používať prostriedky identifikácie schválené pred 21. aprílom 2021 v súlade s nariadením Európskeho parlamentu a Rady (ES) č. 1760/2000 (3), nariadením Rady (ES) č. 21/2004 (4) a smernicou Rady 2008/71/ES (5), ako aj v súlade s aktmi prijatými na základe týchto nariadení a smernice.

                     (14)

                     Keďže nariadenie (EÚ) 2016/429 sa uplatňuje s účinnosťou od 21. apríla 2021, toto nariadenie by sa malo takisto uplatňovať od uvedeného dátumu.

                     (15)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:
         KAPITOLA 1

            VŠEOBECNÉ USTANOVENIA

            Článok 1
            Predmet úpravy a rozsah pôsobnosti
            Týmto nariadením sa stanovujú pravidlá týkajúce sa:

                        1.

                        lehôt na postúpenie informácií zo strany prevádzkovateľov na účely registrácie držaného hovädzieho dobytka, oviec, kôz a ošípaných v počítačových databázach;

                        2.

                        jednotného prístupu k údajom o držanom hovädzom dobytku, ovciach, kozách a ošípaných obsiahnutým v počítačových databázach a technických špecifikácií a prevádzkových pravidiel pre takéto počítačové databázy;

                        3.

                        technických podmienok a spôsobov výmeny elektronických údajov o držanom hovädzom dobytku medzi počítačovými databázami členských štátov a uznania plnej funkčnosti systému na výmenu údajov;

                        4.

                        technických špecifikácií, formátov a dizajnu prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých;

                        5.

                        technických požiadaviek na prostriedky identifikácie držaných papagájovitých;

                        6.

                        lehôt na aplikáciu prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých narodených v Únii alebo po vstupe uvedených zvierat na územie Únie;

                        7.

                        konfigurácie identifikačného kódu držaného hovädzieho dobytka, oviec, kôz, ťavovitých a jeleňovitých;

                        8.

                        odstránenia, úpravy a nahradenia prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých a lehôt pre takéto činnosti;

                        9.

                        prechodných opatrení, pokiaľ ide o schválenie prostriedkov identifikácie.

            Článok 2
            Vymedzenie pojmov
            Na účely tohto nariadenia sa uplatňuje vymedzenie pojmov stanovené v článku 2 delegovaného nariadenia (EÚ) 2019/2035.

         KAPITOLA 2

            POČÍTAČOVÉ DATABÁZY

            Článok 3
            Lehoty a postupy na postúpenie informácií zo strany prevádzkovateľov na účely registrácie držaného hovädzieho dobytka, oviec, kôz a ošípaných

               1.   Prevádzkovatelia, ktorí držia hovädzí dobytok, ovce, kozy a ošípané, postúpia informácie o premiestňovaní, narodení a úhynoch podľa článku 112 písm. d) nariadenia (EÚ) 2016/429 a o premiestňovaní podľa článku 113 ods. 1 písm. c) toho nariadenia a podľa článku 56 písm. b) delegovaného nariadenia (EÚ) 2019/2035 na účely registrácie v počítačovej databáze zriadenej pre dané druhy v lehote na postúpenie informácií, ktorú určia členské štáty. Maximálna lehota na postúpenie informácií nesmie presiahnuť 7 dní buď po premiestnení, narodení alebo úhyne zvieraťa.

               2.   V prípade narodenia môžu členské štáty pri určovaní maximálnej lehoty na postúpenie informácií použiť ako východiskový bod príslušnej lehoty dátum, keď sa na zviera aplikuje prostriedok identifikácie, za predpokladu, že neexistuje riziko zámeny tohto dátumu s dátumom narodenia zvieraťa.

               3.   Odchylne od odseku 1 môže príslušný orgán predĺžiť maximálnu lehotu na postúpenie informácií o premiestňovaní podľa odseku 1 na 14 dní po premiestnení hovädzieho dobytka v rámci toho istého členského štátu zo zariadení pôvodu na registrované pastevné zariadenia nachádzajúce sa v horských oblastiach na účely pastvy. Príslušný orgán môže rozhodnúť, či akceptuje zoznamy hovädzieho dobytka premiestňovaného do registrovaných pastevných zariadení vypracované prevádzkovateľmi uvedených zariadení. Tieto zoznamy musia obsahovať:

                           a)

                           jedinečné registračné číslo registrovaného pastevného zariadenia;

                           b)

                           identifikačný kód zvieraťa;

                           c)

                           jedinečné registračné číslo zariadenia pôvodu;

                           d)

                           dátum príchodu zvierat do registrovaného pastevného zariadenia;

                           e)

                           predpokladaný dátum odchodu zvieraťa z registrovaného pastevného zariadenia.

            Článok 4
            Jednotný prístup k údajom obsiahnutým v počítačových databázach držaného hovädzieho dobytka, oviec, kôz a ošípaných
            Členské štáty zabezpečia, aby prevádzkovatelia, ktorí držia hovädzí dobytok, ovce, kozy a ošípané, mali na požiadanie a bezplatne prístup aspoň v režime „len na čítanie“ k informáciám týkajúcim sa ich zariadení, ktoré sú obsiahnuté v počítačových databázach uvedených v článku 109 ods. 1 písm. a) až c) nariadenia (EÚ) 2016/429.

            Článok 5
            Technické špecifikácie pre počítačové databázy držaného hovädzieho dobytka, oviec, kôz a ošípaných
            Členské štáty zabezpečia, aby sa počítačové databázy držaného hovädzieho dobytka, oviec, kôz a ošípaných uvedené v článku 109 ods. 1 písm. a) až c) nariadenia (EÚ) 2016/429 zriadili tak, aby sa informácie zaznamenané v uvedených databázach mohli vymieňať medzi počítačovými databázami členských štátov vo formáte stanovenom v treťom stĺpci tabuľky uvedenej v prílohe I k tomuto nariadeniu.

            Článok 6
            Prevádzkové pravidlá pre počítačové databázy držaného hovädzieho dobytka, oviec, kôz a ošípaných
            Členské štáty zavedú vhodné technické a organizačné opatrenia, aby zabezpečili, že počítačové databázy držaného hovädzieho dobytka, oviec, kôz a ošípaných uvedené v článku 109 ods. 1 písm. a) až c) nariadenia (EÚ) 2016/429 budú v prípade možných narušení ďalej fungovať. Tieto opatrenia zaručia aj bezpečnosť, integritu a autentickosť informácií zaznamenaných v takýchto databázach.

            Článok 7
            Technické podmienky a spôsoby elektronickej výmeny údajov z identifikačných dokladov držaného hovädzieho dobytka medzi počítačovými databázami členských štátov

               1.   Ak si členské štáty medzi sebou elektronicky vymieňajú údaje z identifikačných dokladov držaného hovädzieho dobytka uvedené v článku 44 písm. a) až c) delegovaného nariadenia (EÚ) 2019/2035, tieto údaje sa vymieňajú vo formáte „ schéma XML“, ktorý Komisia sprístupní príslušnému orgánu.

               2.   Príslušný orgán členského štátu pôvodu držaného hovädzieho dobytka, ktorý sa má premiestniť, zabezpečí, aby sa údaje z identifikačného dokladu elektronicky postúpili členskému štátu určenia pred odchodom zvierat a aby sa ku každému postúpeniu pripojila časová pečiatka.

            Článok 8
            Uznanie plnej funkčnosti systému elektronickej výmeny údajov z identifikačných dokladov držaného hovädzieho dobytka medzi počítačovými databázami členských štátov

               1.   Členské štáty, ktoré si elektronicky vymieňajú údaje z identifikačných dokladov prostredníctvom systému zriadeného Komisiou a určeného na výmenu údajov o držanom hovädzom dobytku medzi počítačovými databázami členských štátov, sa uznávajú ako štáty, ktorých systém je plne funkčný.

               2.   Komisia vytvorí a zverejní na svojej webovej lokalite zoznam členských štátov, ktoré si prostredníctvom tohto systému vymieňajú údaje z identifikačných dokladov.

         KAPITOLA 3

            SPÔSOB IDENTIFIKÁCIE

            Článok 9
            Technické špecifikácie, formáty a dizajn prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých

               1.   Príslušný orgán schváli používanie bežných ušných štítkov alebo bežných pások na nohe uvedených v písmenách a) a b) prílohy III k delegovanému nariadeniu (EÚ) 2019/2035 ako prostriedkov na identifikáciu držaného hovädzieho dobytka, oviec, kôz, ošípaných, ťavovitých a jeleňovitých, ak tieto prostriedky identifikácie spĺňajú technickú špecifikáciu stanovenú v časti 1 prílohy II k tomuto nariadeniu.

               2.   Príslušný orgán schváli používanie tetovania podľa písmena g) prílohy III k delegovanému nariadeniu (EÚ) 2019/2035 ako prostriedku identifikácie držaných oviec, kôz, ošípaných a jeleňovitých podľa článku 46 ods. 2 a 3, článku 52 ods. 1 písm. b), článku 73 ods. 2 písm. c) a článku 76 ods. 1 písm. c) daného delegovaného nariadenia, ak uvedené tetovania zaručujú nezmazateľné označovanie a správne čítanie.

               3.   Príslušný orgán schváli používanie elektronických identifikátorov uvedených v písmenách c) až f) prílohy III k delegovanému nariadeniu (EÚ) 2019/2035 ako prostriedkov na identifikáciu držaného hovädzieho dobytka, oviec, kôz, ošípaných, ťavovitých a jeleňovitých, ak tieto prostriedky identifikácie spĺňajú technické špecifikácie stanovené v časti 2 prílohy II k tomuto nariadeniu. Elektronické identifikátory uvedené v písmenách c) a f) prílohy III k delegovanému nariadeniu (EÚ) 2019/2035 musia okrem toho spĺňať technické špecifikácie stanovené v časti 1 prílohy II k tomuto nariadeniu.

               4.   Odchylne od odseku 3 môže príslušný orgán schváliť používanie elektronických ušných štítkov ako prostriedkov na identifikáciu držaných ošípaných, ak tieto prostriedky identifikácie spĺňajú technické špecifikácie stanovené členským štátom, v ktorom sa ošípané držia, a viditeľne, čitateľne a nezmazateľne zobrazujú jedinečné registračné číslo:

                           a)

                           zariadenia narodenia zvierat alebo

                           b)

                           posledného zariadenia v rámci dodávateľského reťazca uvedeného v článku 53 delegovaného nariadenia (EÚ) 2019/2035, ak sa dané zvieratá premiestňujú do zariadenia mimo uvedeného dodávateľského reťazca.

            Článok 10
            Technické špecifikácie, formáty a dizajn prostriedkov identifikácie držaných papagájovitých

               1.   Prevádzkovatelia, ktorí držia papagájovité, zabezpečia, aby:

                           a)

                           krúžok umiestnený na nohe uvedený v článku 76 ods. 1 písm. a) delegovaného nariadenia (EÚ) 2019/2035 spĺňal technické špecifikácie stanovené v časti 1 prílohy II k tomuto nariadeniu;

                           b)

                           tetovanie uvedené v článku 76 ods. 1 písm. c) delegovaného nariadenia (EÚ) 2019/2035 zaručovalo nezmazateľné označenie a správne čítanie.

               2.   Príslušný orgán schváli používanie injektovateľných transpondérov uvedených v článku 76 ods. 1 písm. b) delegovaného nariadenia (EÚ) 2019/2035 ako prostriedkov na identifikáciu držaných papagájovitých, ak tieto prostriedky identifikácie spĺňajú technické špecifikácie stanovené v časti 2 bode 2 prílohy II k tomuto nariadeniu.

            Článok 11
            Prevádzkové pravidlá schvaľovania elektronických identifikátorov držaného hovädzieho dobytka, oviec, kôz, ošípaných, ťavovitých a jeleňovitých a papagájovitých

               1.   Pri schvaľovaní elektronických identifikátorov uvedených v písmenách c) až f) prílohy III k delegovanému nariadeniu (EÚ) 2019/2035 pre držaný hovädzí dobytok, ovce, kozy, ošípané, ťavovité a jeleňovité a papagájovité príslušný orgán zabezpečí, aby výrobcovia elektronických identifikátorov poskytli dôkaz o tom, že skúšky zhody a výkonnosti uvedené v časti 2 bode 4 prílohy II k tomuto nariadeniu boli vykonané v skúšobných strediskách akreditovaných v súlade s normou ISO/IEC 17025 „Všeobecné požiadavky na kompetentnosť skúšobných a kalibračných laboratórií“.

               2.   Pri schvaľovaní elektronických identifikátorov uvedených v odseku 1 môže príslušný orgán vyžadovať, aby výrobcovia elektronických identifikátorov vykonali dodatočné skúšky odolnosti a životnosti s cieľom zabezpečiť ich funkčnosť v špecifických geografických alebo klimatických podmienkach dotknutého členského štátu v súlade s normami stanovenými daným členským štátom.

            Článok 12
            Konfigurácia identifikačného kódu držaného hovädzieho dobytka, oviec, kôz, ťavovitých a jeleňovitých
            Identifikačný kód držaného hovädzieho dobytka, oviec, kôz, ťavovitých a jeleňovitých musí byt takýto:

                        a)

                        prvým prvkom identifikačného kódu musí byť kód krajiny členského štátu, v ktorom bol na zvieratá po prvýkrát aplikovaný prostriedok identifikácie, buď vo formáte:

                                    i)

                                    dvojpísmenového kódu v súlade s normou ISO 3166-1 alpha-2, s výnimkou Grécka, pre ktoré sa používa dvojpísmenový kód „EL“; alebo

                                    ii)

                                    trojciferného kódu krajiny v súlade s normou ISO 3166-1 numeric;

                        b)

                        druhým prvkom identifikačného kódu musí byť jedinečný kód pre každé zviera nepresahujúci 12 číselných znakov.

            Článok 13
            Lehoty na aplikáciu prostriedkov identifikácie držaného hovädzieho dobytka

               1.   Prevádzkovatelia zabezpečia, aby sa prostriedky identifikácie uvedené v článku 112 písm. a) nariadenia (EÚ) 2016/429 aplikovali na držaný hovädzí dobytok pred uplynutím maximálnej lehoty po narodení, ktorú stanoví členský štát, v ktorom sa zvieratá narodili. Maximálna lehota sa počíta od narodenia zvierat a nesmie prekročiť 20 dní.

               2.   Odchylne od odseku 1 môžu členské štáty povoliť prevádzkovateľom, aby z dôvodov súvisiacich s fyziologickým vývojom zvierat predĺžili maximálnu lehotu na aplikáciu druhého prostriedku identifikácie na 60 dní od dátumu narodenia zvierat, ak je druhým prostriedkom identifikácie bachorový bolus.

               3.   Odchylne od odseku 1 môžu členské štáty povoliť prevádzkovateľom, aby predĺžili maximálnu lehotu uvedenú v odseku 1 na najviac 9 mesiacov, a to za týchto podmienok:

                           a)

                           zvieratá:

                                       i)

                                       sú chované v extenzívnych podmienkach, pričom teľatá zostávajú u svojich matiek;

                                       ii)

                                       nie sú zvyknuté na pravidelný kontakt s ľuďmi;

                           b)

                           oblasť, kde sú zvieratá držané, zaručuje vysoký stupeň izolácie daných zvierat;

                           c)

                           predĺženie neohrozuje vysledovateľnosť zvierat.
                           Členský štát môže obmedziť schválenie uvedené v prvom pododseku na konkrétne zemepisné oblasti alebo špecifické druhy alebo plemená držaného hovädzieho dobytka.

               4.   Prevádzkovatelia zabezpečia, aby žiadny držaný hovädzí dobytok neopustil zariadenie narodenia, pokiaľ sa na uvedené zvieratá neaplikovali prostriedky identifikácie uvedené v článku 112 písm. a) nariadenia (EÚ) 2016/429.

            Článok 14
            Lehoty na aplikáciu prostriedkov identifikácie držaných oviec a kôz

               1.   Prevádzkovatelia zabezpečia, aby sa prostriedky identifikácie uvedené v článku 113 ods. 1 písm. a) nariadenia (EÚ) 2016/429 aplikovali na držané ovce a kozy pred uplynutím maximálnej lehoty po narodení, ktorú stanoví členský štát, v ktorom sa zvieratá narodili. Maximálna lehota sa počíta od narodenia zvierat a nesmie prekročiť 9 mesiacov.

               2.   Prevádzkovatelia zabezpečia, aby žiadne držané ovce alebo kozy neopustili zariadenie narodenia, pokiaľ sa na uvedené zvieratá neaplikovali prostriedky identifikácie uvedené v článku 113 ods. 1 písm. a) nariadenia (EÚ) 2016/429.

            Článok 15
            Lehoty na aplikáciu prostriedkov identifikácie ošípaných

               1.   Prevádzkovatelia zabezpečia, aby sa prostriedky identifikácie uvedené v článku 115 písm. a) nariadenia (EÚ) 2016/429 aplikovali na držané ošípané pred uplynutím maximálnej lehoty po narodení, ktorú stanoví členský štát, v ktorom sa zvieratá narodili. Maximálna lehota sa počíta od narodenia zvierat a nesmie prekročiť 9 mesiacov.

               2.   Prevádzkovatelia zabezpečia, aby žiadne držané ošípané neopustili zariadenie narodenia alebo dodávateľský reťazec, pokiaľ sa na uvedené zvieratá neaplikovali prostriedky identifikácie uvedené v článku 115 písm. a) nariadenia (EÚ) 2016/429.

            Článok 16
            Lehoty na aplikáciu prostriedkov identifikácie držaných ťavovitých a jeleňovitých

               1.   Prevádzkovatelia zabezpečia, aby sa prostriedky identifikácie uvedené v článku 73 ods. 1 a 2 delegovaného nariadenia (EÚ) 2019/2035 aplikovali na držané ťavovité a jeleňovité pred uplynutím maximálnej lehoty po narodení, ktorú stanoví členský štát, v ktorom sa zvieratá narodili. Maximálna lehota sa počíta od narodenia zvierat a nesmie prekročiť 9 mesiacov.

               2.   Prevádzkovatelia zabezpečia, aby žiadne držané ťavovité alebo jeleňovité neopustili zariadenie narodenia alebo zariadenie prvého príchodu, ak boli tieto zvieratá premiestnené do uvedeného zariadenia z biotopu, kde sa zdržiavali ako voľne žijúce zvieratá, pokiaľ sa na uvedené zvieratá neaplikovali prostriedky identifikácie uvedené v článku 73 ods. 1 a 2 delegovaného nariadenia (EÚ) 2019/2035.

               3.   Príslušný orgán môže udeliť výnimku z požiadaviek uvedených v odseku 1 a 2 prevádzkovateľom, ktorí držia soby, za predpokladu, že daná výnimka neohrozí vysledovateľnosť zvierat.

               4.   Odchylne od odseku 1 môžu členské štáty udeliť výnimku z požiadaviek uvedených v odseku 1 prevádzkovateľom, ktorí držia jeleňovité, a to za týchto podmienok:

                           a)

                           zvieratá:

                                       i)

                                       sú chované v extenzívnych podmienkach;

                                       ii)

                                       nie sú zvyknuté na pravidelný kontakt s ľuďmi;

                           b)

                           oblasť, kde sú zvieratá držané, zaručuje vysoký stupeň izolácie daných zvierat;

                           c)

                           výnimka neohrozuje vysledovateľnosť zvierat.

            Článok 17
            Lehoty na aplikáciu prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých po ich vstupe do Únie

               1.   Po vstupe držaného hovädzieho dobytka, oviec, kôz, ošípaných, ťavovitých a jeleňovitých do Únie, pokiaľ tieto zvieratá ostanú v Únii, prevádzkovatelia zabezpečia, aby sa na uvedené zvieratá aplikovali prostriedky identifikácie uvedené v článku 81 delegovaného nariadenia (EÚ) 2019/2035 do 20 dní od ich príchodu do zariadenia prvého príchodu.

               2.   Odchylne od odseku 1 môžu členské štáty prvého príchodu povoliť prevádzkovateľom, aby z dôvodov súvisiacich s fyziologickým vývojom zvierat predĺžili maximálnu lehotu na aplikáciu druhého prostriedku identifikácie na 60 dní od dátumu narodenia zvierat, ak je druhým prostriedkom identifikácie bachorový bolus.

               3.   Prevádzkovatelia zabezpečia, aby žiaden držaný hovädzí dobytok, ovce, kozy, ošípané, ťavovité alebo jeleňovité neopustili zariadenie prvého príchodu, pokiaľ sa na uvedené zvieratá neaplikovali prostriedky identifikácie uvedené v článku 81 delegovaného nariadenia (EÚ) 2019/2035.

            Článok 18
            Odstránenie a úprava prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých
            Príslušný orgán môže prevádzkovateľom povoliť odstránenie alebo úpravu prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých len vtedy, ak odstránenie alebo úprava neohrozuje vysledovateľnosť zvierat vrátane vysledovateľnosti zariadenia, v ktorom sa narodili, a ak je v prípade potreby naďalej možná individuálna identifikácia zvierat.

            Článok 19
            Nahradenie prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých a lehoty pre takéto činnosti

               1.   Príslušný orgán môže prevádzkovateľom povoliť nahradenie prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých len vtedy, ak nahradenie neohrozuje vysledovateľnosť zvierat vrátane vysledovateľnosti zariadenia, v ktorom sa narodili, a ak je v prípade potreby naďalej možná individuálna identifikácia zvierat.

               2.   Nahradenie uvedené v odseku 1 možno povoliť za týchto podmienok:

                           a)

                           ak boli zvieratá identifikované dvoma prostriedkami identifikácie a jeden z týchto prostriedkov identifikácie sa stal nečitateľným alebo sa stratil, za predpokladu, že identifikačný kód zvierat zostane nezmenený a naďalej zodpovedá kódu na zvyšných prostriedkoch identifikácie;

                           b)

                           ak boli zvieratá identifikované jedným alebo dvoma prostriedkami identifikácie, na ktorých je zobrazený identifikačný kód zvierat, a tieto prostriedky identifikácie sa stali nečitateľnými alebo sa stratili, za predpokladu, že je naďalej možné s primeranou istotou určiť identifikačný kód zvierat a identifikačný kód zvierat zostane nezmenený;

                           c)

                           ak boli držané ovce, kozy alebo ošípané identifikované prostriedkom identifikácie, na ktorom je zobrazené jedinečné registračné číslo zariadenia, a tento prostriedok identifikácie sa stal nečitateľným alebo sa stratil, za predpokladu, že je naďalej možné s primeranou istotou určiť zariadenie narodenia zvierat a v prípade potreby posledné zariadenie v rámci dodávateľského reťazca a že na náhradnom prostriedku identifikácie je zobrazené buď jedinečné registračné číslo daného zariadenia, alebo posledného zariadenia;

                           d)

                           v prípade držaných oviec a kôz sa môže povoliť nahradenie prostriedkov identifikácie uvedených pod písmenami a) a b) novými prostriedkami identifikácie, na ktorých je zobrazený nový identifikačný kód za predpokladu, že nie je ohrozená vysledovateľnosť.

               3.   Nahradenie prostriedkov identifikácie uvedených v odseku 1 sa vykoná čo najskôr a pred uplynutím maximálnej lehoty, ktorú určí členský štát, ktorého príslušný orgán povolil prevádzkovateľom nahradiť prostriedok identifikácie, a pred premiestnením zvierat do iného zariadenia.

               4.   V prípade, že identifikačný kód držaného hovädzieho dobytka, oviec, kôz a ošípaných zobrazený na prostriedkoch identifikácie uvedených v písmenách a) a b) prílohy III k delegovanému nariadeniu (EÚ) 2019/2035 nemožno z dôvodu technických obmedzení reprodukovať na elektronickom identifikátore, príslušný orgán povolí aplikovať na dané zvieratá nový elektronický identifikátor zobrazujúci nový identifikačný kód len vtedy, ak sú oba identifikačné kódy zaznamenané v počítačových databázach uvedených v článku 109 ods. 1 nariadenia (EÚ) 2016/429.

         KAPITOLA 4

            PRECHODNÉ A ZÁVEREČNÉ USTANOVENIA

            Článok 20
            Prechodné opatrenia týkajúce sa schvaľovania prostriedkov identifikácie
            Odchylne od článkov 9, 10 a 11 tohto nariadenia môžu členské štáty počas prechodného obdobia, ktoré sa končí 20. apríla 2023, naďalej používať prostriedky identifikácie schválené pred 21. aprílom 2021 v súlade s nariadeniami (ES) č. 1760/2000 a (ES) č. 21/2004 a smernicou 2008/71/ES, ako aj s aktmi prijatými na základe uvedených nariadení a uvedenej smernice.

            Článok 21
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 21. apríla 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 84, 31.3.2016, s. 1.

            (2)  Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec (Ú. v. EÚ L 314, 5.12.2019, s. 115).

            (3)  Nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (Ú. v. ES L 204, 11.8.2000, s. 1).

            (4)  Nariadenie Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (Ú. v. EÚ L 5, 9.1.2004, s. 8).

            (5)  Smernica Rady 2008/71/ES z 15. júla 2008 o identifikácii a registrácii ošípaných (Ú. v. EÚ L 213, 8.8.2008, s. 31).

            PRÍLOHA I
            Technické špecifikácie pre formáty informácií v počítačových databázach držaného hovädzieho dobytka, oviec, kôz a ošípaných

                        Druh informácie

                        Opis

                        Formát

                        Identifikačný kód zvieraťa

                        kód krajiny

                        jedna z nasledujúcich možností:
                        písmenový kód: kód ISO 3166-1 alfa-2  (1)

                        číselný kód: číselný kód ISO 3166-1

                        jedinečný kód pre každé zviera

                        12 číselných znakov

                        Elektronický identifikátor (nepovinné)

                        jedna z nasledujúcich možností:

                                    —

                                    elektronický ušný štítok,

                                    —

                                    bachorový bolus,

                                    —

                                    injektovateľný transpondér,

                                    —

                                    elektronická páska na nohe.

                        Jedinečné registračné číslo zariadenia

                        kód krajiny, za ktorým nasleduje 12 alfanumerických znakov

                        Meno prevádzkovateľa zariadenia

                        140 alfanumerických znakov

                        Adresa prevádzkovateľa zariadenia

                        názov ulice a číslo domu

                        140 alfanumerických znakov

                        PSČ

                        10 alfanumerických znakov

                        mesto

                        35 alfanumerických znakov

                        Dátum

                        dátum (RRRR-MM-DD)

                        Celkový počet zvierat

                        15 číselných znakov

               (1)  S výnimkou Grécka, pre ktoré sa používa dvojpísmenový kód „EL“.

            PRÍLOHA II
            ČASŤ 1

               Technické špecifikácie týkajúce sa prostriedkov identifikácie držaného hovädzieho dobytka, oviec, kôz, ošípaných, ťavovitých a jeleňovitých a papagájovitých

                        1.

                        Na prostriedky identifikácie uvedené v písmenách a), b), c), f) a h) prílohy III k delegovanému nariadeniu (EÚ) 2019/2035 pre držaný hovädzí dobytok, ovce, kozy, ošípané, ťavovité a jeleňovité a papagájovité sa vzťahujú tieto požiadavky:

                                    a)

                                    nesmú byť opätovne použiteľné;

                                    b)

                                    musia byť z materiálu, ktorý sa nerozkladá;

                                    c)

                                    musia byť odolné proti nedovolenej manipulácii;

                                    d)

                                    musia byť ľahko čitateľné počas celého života zvierat;

                                    e)

                                    musia byť navrhnuté tak, aby zostali bezpečne pripevnené na zvieratách bez toho, aby im spôsobovali ujmu na zdraví;

                                    f)

                                    musia byť ľahko odstrániteľné z potravinového reťazca.

                        2.

                        Prostriedky identifikácie uvedené v bode 1 musia viditeľne, čitateľne a nezmazateľne zobrazovať jeden z týchto údajov:

                                    a)

                                    prvý a druhý prvok identifikačného kódu zvierat v súlade s článkom 12;

                                    b)

                                    jedinečné registračné číslo zariadenia pre zvieratá podľa článku 18 písm. a) delegovaného nariadenia (EÚ) 2019/2035; alebo

                                    c)

                                    alfanumerický identifikačný kód uvedený v článku 76 ods. 1 delegovaného nariadenia (EÚ) 2019/2035.

                        3.

                        Prostriedky identifikácie uvedené v bode 1 môžu obsahovať iné informácie, ak to povolí príslušný orgán, a za predpokladu, že prostriedky identifikácie sú v súlade s požiadavkami uvedenými v bode 2.

                  ČASŤ 2

               Technické špecifikácie týkajúce sa elektronických identifikátorov držaného hovädzieho dobytka, oviec, kôz, ošípaných, ťavovitých a jeleňovitých

                        1.

                        Elektronické identifikátory uvedené v písmenách c) až f) prílohy III k delegovanému nariadeniu (EÚ) 2019/2035 musia zobrazovať prvý prvok identifikačného kódu zvierat vo forme trojciferného kódu krajiny a druhý prvok identifikačného kódu zvierat v súlade s článkom 12.

                        2.

                        Elektronické identifikátory uvedené v bode 1 musia spĺňať tieto požiadavky:

                                    a)

                                    musia to byť odčítavacie pasívne transpondéry používajúce technológiu HDX alebo FDX-B, ktoré spĺňajú normy ISO 11784 a 11785, a

                                    b)

                                    musia byť čitateľné pre zariadenia, ktoré spĺňajú normu ISO 11785 a sú schopné čítania transpondérov používajúcich technológiu HDX a FDX-B.

                        3.

                        Elektronické identifikátory uvedené v bode 1 musia byť čitateľné v minimálnej vzdialenosti čítania takto:

                                    a)

                                    pre držaný hovädzí dobytok:

                                                i)

                                                12 cm v prípade ušnej značky pri čítaní pomocou prenosnej čítačky;

                                                ii)

                                                15 cm v prípade injektovateľných transpondérov pri čítaní pomocou prenosnej čítačky;

                                                iii)

                                                25 cm v prípade bachorových bolusov pri čítaní pomocou prenosnej čítačky;

                                                iv)

                                                80 cm v prípade všetkých elektronických identifikátorov pri čítaní pomocou stacionárnej čítačky;

                                    b)

                                    pre držané ovce a kozy:

                                                i)

                                                12 cm v prípade ušnej značky a pásky na nohu pri čítaní pomocou prenosnej čítačky;

                                                ii)

                                                20 cm v prípade bachorových bolusov a injektovateľných transpondérov pri čítaní pomocou prenosnej čítačky;

                                                iii)

                                                50 cm v prípade všetkých elektronických identifikátorov pri čítaní pomocou stacionárnej čítačky.

                        4.

                        Elektronické identifikátory uvedené v bode 1 sa musia testovať s priaznivým výsledkom, pokiaľ ide o:

                                    a)

                                    zhodu s normami ISO 11784 a 11785 v súlade s metódou uvedenou v bode 7 normy ISO 24631-1; a

                                    b)

                                    minimálnu výkonnosť pri vzdialenostiach čítania uvedených v bode 3 tejto časti v súlade s metódou uvedenou v bode 7 normy ISO 24631-3.


title: Vykonávacie nariadenie Komisie (EÚ) 2021/521 z 24. marca 2021, ktorým sa stanovujú osobitné úpravy mechanizmu, podľa ktorého sa vývoz určitých výrobkov podmieňuje predložením vývozného povolenia

text:
                  25.3.2021

                  SK

                  Úradný vestník Európskej únie

                  L 104/52

         VYKONÁVACIE NARIADENIE KOMISIE (EÚ) 2021/521
         z 24. marca 2021,
         ktorým sa stanovujú osobitné úpravy mechanizmu, podľa ktorého sa vývoz určitých výrobkov podmieňuje predložením vývozného povolenia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 o spoločných pravidlách pre vývozy (1), a najmä na jeho článok 5,
         keďže:

                     (1)

                     Komisia prijala 30. januára 2021 vykonávacie nariadenie (EÚ) 2021/111 (2), ktorým sa vývoz vakcín proti ochoreniu COVID-19, ako aj aktívnych látok vrátane bánk materských buniek a pracovných buniek používaných na výrobu týchto vakcín podmieňuje predložením vývozného povolenia podľa článku 5 nariadenia (EÚ) 2015/479. Komisia na konci šesťtýždňového obdobia, ktoré nasledovalo po nadobudnutí účinnosti týchto opatrení, prijala vykonávacie nariadenie (EÚ) 2021/442 (3), ktorým sa vývoz tých istých výrobkov podmieňuje predložením vývozného povolenia podľa článku 6 nariadenia (EÚ) 2015/479 až do 30. júna 2021.

                     (2)

                     Celosvetový nedostatok dodávok vakcín proti ochoreniu COVID-19 pretrváva a vzhľadom na oneskorenia vo výrobe je dokonca čoraz väčší.

                     (3)

                     Podľa vykonávacieho nariadenia (EÚ) 2021/442 by členské štáty mali vývozné povolenia zamietnuť, ak predmetný vývoz ohrozuje plnenie predbežných kúpnych zmlúv (APA) medzi Úniou a výrobcami vakcín z hľadiska svojho objemu alebo iných relevantných okolností, ako je napríklad objem vakcín dodaných Únii v čase podania žiadosti.

                     (4)

                     Keďže je situácia aj naďalej netransparentná a stále pretrvávajú výrobné obmedzenia vakcín proti ochoreniu COVID-19, ako aj oneskorenia ich dodávok v Únii, môže to v Únii ohroziť bezpečnosť dodávok tovaru, na ktorý sa vzťahuje vykonávacie nariadenie (EÚ) 2021/442. Pri rozhodovaní o udelení alebo zamietnutí vývozného povolenia by sa preto mali zvážiť aj ďalšie prvky.

                     (5)

                     V rámci mechanizmu udeľovania vývozných povolení, ktorý bol zavedený vykonávacím nariadením (EÚ) 2021/111 a ďalej sa uplatňuje na základe vykonávacieho nariadenia (EÚ) 2021/442, a z colných údajov Komisia získala informácie, z ktorých vyplýva, že vývozy podliehajúce mechanizmu udeľovania povolení sa môžu realizovať cez krajiny, ktoré sú zatiaľ oslobodené od požiadavky na vývozné povolenie, takže nie je možné dosiahnuť požadovanú úroveň transparentnosti. Tieto výnimky by sa preto mali dočasne pozastaviť.

                     (6)

                     Výnimka by sa mala zachovať v prípade niektorých krajín a území uvedených v článku 1 ods. 9 písm. a) vykonávacieho nariadenia (EÚ) 2021/442, konkrétne tých, ktoré sú zvlášť závislé od metropolitných dodávateľských reťazcov členských štátov, s ktorými sú spojené, alebo od dodávateľských reťazcov susedných členských štátov.

                     (7)

                     Z informácií uvedených v odôvodnení 5 takisto vyplynulo, že výrobcovia z Únie vyviezli veľké množstvá tovaru podliehajúceho mechanizmu udeľovania vývozných povolení do krajín, ktoré majú veľkú vlastnú výrobnú kapacitu, zatiaľ čo tieto krajiny svoj vlastný vývoz do Únie obmedzujú, a to buď zákonom, alebo prostredníctvom zmluvných alebo iných dohôd uzavretých s výrobcami vakcín usadenými na ich území. Táto nerovnováha vedie k nedostatku dodávok v Únii.

                     (8)

                     Z týchto istých informácií navyše vyplynulo, že výrobcovia z Únie vyviezli veľké množstvá tovaru podliehajúceho mechanizmu udeľovania vývozných povolení do určitých krajín, ktoré síce nemajú výrobné kapacity, no ich miera zaočkovanosti je vyššia ako v Únii, alebo do krajín, v ktorých je súčasná epidemiologická situácia menej závažná ako v Únii. Vývozy do týchto krajín tak môžu ohroziť bezpečnosť dodávok v Únii.

                     (9)

                     Členské štáty by preto mali v náležitých prípadoch vývozné povolenia zamietnuť.

                     (10)

                     Rovnaké dodatočné prvky by mala zohľadniť aj Komisia pri posudzovaní návrhu rozhodnutia oznámeného príslušným orgánom členského štátu podľa článku 2 ods. 4 vykonávacieho nariadenia (EÚ) 2021/442.

                     (11)

                     Vzhľadom na naliehavosť situácie by sa opatrenia stanovené v tomto nariadení mali prijať v súlade s článkom 3 ods. 3 nariadenia (EÚ) 2015/479.

                     (12)

                     Toto nariadenie by malo nadobudnúť účinnosť okamžite. So zreteľom na článok 5 ods. 5 nariadenia (EÚ) 2015/479 by sa opatrenia stanovené v tomto nariadení mali uplatňovať 6 týždňov,

               PRIJALA TOTO NARIADENIE:

            Článok 1
            Uplatňovanie článku 1 ods. 9 písm. a) vykonávacieho nariadenia (EÚ) 2021/442 sa pozastavuje.
            Pozastavenie sa však nevzťahuje na tieto krajiny a územia:

                        —

                        Andorra,

                        —

                        Faerské ostrovy,

                        —

                        San Maríno,

                        —

                        Vatikán,

                        —

                        zámorské krajiny a územia uvedené v prílohe II k Zmluve o fungovaní Európskej únie,

                        —

                        Büsingen,

                        —

                        Helgoland,

                        —

                        Livigno,

                        —

                        Ceuta a Melila.

            Článok 2

               1.   Príslušný orgán členského štátu udelí vývozné povolenie, o ktoré sa žiada podľa vykonávacieho nariadenia (EÚ) 2021/442, za predpokladu, že:

                           a)

                           vývozné povolenie spĺňa podmienku článku 1 ods. 7 vykonávacieho nariadenia (EÚ) 2021/442;

                           b)

                           povolenie inak neohrozuje v Únii bezpečnosť dodávok tovaru, na ktorý sa vzťahuje vykonávacie nariadenie (EÚ) 2021/442.

               2.   S cieľom zistiť, či je podmienka uvedená v odseku 1 písm. b) splnená, príslušný orgán členského štátu posúdi tieto faktory:

                           a)

                           či krajina určenia vývozu obmedzuje svoj vlastný vývoz tovaru, na ktorý sa vzťahuje vykonávacie nariadenie (EÚ) 2021/442, alebo surovín, z ktorých sa tento tovar vyrába, do Únie, a to buď zákonom, alebo akýmikoľvek inými spôsobmi vrátane uzatvárania zmluvných dohôd s výrobcami uvedeného tovaru;

                           b)

                           príslušné podmienky, ktoré existujú v krajine určenia vývozu, vrátane epidemiologickej situácie, miery zaočkovanosti a súčasnej dostupnosti tovaru, na ktorý sa vzťahuje vykonávacie nariadenie (EÚ) 2021/442.

               3.   Keď Komisia posudzuje návrh rozhodnutia oznámený príslušným orgánom členského štátu podľa článku 2 ods. 4 vykonávacieho nariadenia (EÚ) 2021/442, posúdi aj to, či je splnená podmienka uvedená v odseku 1 písm. b) tohto článku, a to so zreteľom na faktory uvedené v odseku 2.

            Článok 3
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa 6 týždňov od nadobudnutia účinnosti.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 83, 27.3.2015, s. 34.

            (2)  Vykonávacie nariadenie Komisie (EÚ) 2021/111 z 29. januára 2021, ktorým sa vývoz určitých výrobkov podmieňuje predložením vývozného povolenia (Ú. v. EÚ L 31 I, 30.1.2021, s. 1).

            (3)  Vykonávacie nariadenie Komisie (EÚ) 2021/442 z 11. marca 2021, ktorým sa vývoz určitých výrobkov podmieňuje predložením vývozného povolenia (Ú. v. EÚ L 85, 12.3.2021, s. 190).


title: Vykonávacie nariadenie Komisie (EÚ) 2021/530 z 22. marca 2021 o zatriedení určitého tovaru do kombinovanej nomenklatúry

text:
                  26.3.2021

                  SK

                  Úradný vestník Európskej únie

                  L 106/49

         VYKONÁVACIE NARIADENIE KOMISIE (EÚ) 2021/530
         z 22. marca 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2021

                  Za Komisiu

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Prenosné ručné elektromechanické zariadenie na osobnú starostlivosť o pleť. Zariadenie má oválny tvar a rozmery približne 75 × 80 × 30 mm. Má vodotesný kryt a vstavaný elektrický motor vytvárajúci vibrácie (tzv. sonické pulzácie).
                        Vonkajší povrch zariadenia je vyrobený zo silikónu s hypoalergénnymi silikónovými kefkami na oboch stranách. Povrch zariadenia je rozdelený na tri zóny, z ktorých každá má inú hrúbku kefiek. Na prednej strane zariadenia je tlačidlo na zapnutie/vypnutie a tlačidlo na zvýšenie/zníženie intenzity pulzácie.
                        Zariadenie je určené na čistenie pleti na tvári pomocou prostriedku na čistenie pleti a vibračných kefiek. Pri čistení pleti dochádza k masáži tváre ako dodatočnému účinku v dôsledku pulzácie.
                        Zariadenie je určené na bežné používanie v domácnosti, pri cestovaní atď.

                        8509 80 00

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede v kombinácii s poznámkou 3 k 90. kapitole, poznámkou 4 b) k 85. kapitole a znením číselných znakov KN 8509  a 8509 80 00 .
                        Zariadenie plní funkciu domáceho zariadenia na čistenie tváre (pozri aj vysvetlivky k harmonizovanému systému k položke 8509 , prvý odsek), ako aj masážnu funkciu, ktorá je však len doplňujúca. Podľa poznámky 3 k XVI. triede sa stroje, ktoré sú konštrukčne určené na vykonávanie dvoch alebo viacerých doplňujúcich funkcií, majú zatriediť na základe hlavnej funkcie. Zatriedenie do položky 9019  ako masážne prístroje je preto vylúčené.
                        Zariadenie sa preto má zatriediť pod číselný znak KN 8509 80 00  ako elektromechanické zariadenie pre domácnosť, so vstavaným elektrickým motorom.


title: Vykonávacie nariadenie Komisie (EÚ) 2021/531 z 22. marca 2021 o zatriedení určitého tovaru do kombinovanej nomenklatúry

text:
                  26.3.2021

                  SK

                  Úradný vestník Európskej únie

                  L 106/52

         VYKONÁVACIE NARIADENIE KOMISIE (EÚ) 2021/531
         z 22. marca 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2021

                  Za Komisiu

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Objímka objektívu vyrobená z kovu a plastu s bajonetom a rozmermi približne 92 × 86 × 35,1 mm.
                        Výrobok je určený na pripevnenie na prednú časť digitálneho kamkordéra, medzi kamkordér a objektív.
                        Je určený na to, aby umožnil použitie objektívov na digitálnych kamkordéroch s pripevňovacím závitom inej veľkosti a zabezpečil mechanické ovládanie clony posúvaním nastavovača clony na výrobku.

                        9002 11 00

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 m) k XVI. triede, poznámkou 2 b) k 90. kapitole a znením číselných znakov KN 9002  a 9002 11 00 .
                        Zatriedenie do položky 8529  ako časť a súčasť vhodná výlučne alebo hlavne na prístroje položiek 8525  až 8528  je vylúčené, pretože výrobok nie je nevyhnutný na fungovanie digitálneho kamkordéra.
                        Keďže výrobok umožňuje použitie objektívov na digitálnych kamkordéroch s pripevňovacím závitom inej veľkosti, rozširuje možnosti použitia objektívov. Výrobok sa preto má považovať za príslušenstvo rozpoznateľné ako vhodné výlučne alebo hlavne na objektívy položky 9002 (pozri rozsudok Súdneho dvora zo 16. júna 2011, Unomedical, C-152/10, ECLI:EU:C:2011:402, body 29, 30 a 34). Zatriedenie do položky 8479  ako stroj s vlastnou individuálnou funkciou v 84. kapitole inde nešpecifikovaný ani nezahrnutý, je preto vylúčené, pretože výrobok je bližšie špecifikovaný v položke v inej kapitole nomenklatúry [pozri aj vysvetlivky k harmonizovanému systému k položke 8479 , druhý odsek b)].
                        Výrobok sa preto má zatriediť pod číselný znak KN 9002 11 00  ako príslušenstvo na objektívy položky 9002 .


title: Vykonávacie nariadenie Komisie (EÚ) 2021/532 z 22. marca 2021 o zatriedení určitého tovaru do kombinovanej nomenklatúry

text:
                  26.3.2021

                  SK

                  Úradný vestník Európskej únie

                  L 106/55

         VYKONÁVACIE NARIADENIE KOMISIE (EÚ) 2021/532
         z 22. marca 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. marca 2021

                  Za Komisiu

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Prístroj (tzv. statické kamerové zariadenie – „camera station appliance“, alebo tzv. kompaktný videorekordér – „all-in-one recorder“) predkladaný v jednom puzdre s rozmermi približne 33 × 23 × 8 cm, pozostávajúci z týchto komponentov:

                                    —

                                    pasívne a aktívne prvky,

                                    —

                                    procesor,

                                    —

                                    grafická karta,

                                    —

                                    interná pamäť (disková jednotka s pevným diskom).

                              Prístroj nemá televízny tuner.
                        Prístroj je vybavený týmito rozhraniami: RJ45, USB, VGA, SPF a HDMI a ôsmimi portmi integrovaného prepínača s funkciou PoE (napájanie cez Ethernet).
                        Je vybavený operačným systémom tzv. štandardného stroja na automatické spracovanie údajov – „standard automatic data-processing machine“. Je takisto vopred nakonfigurovaný a predinštalovaný osobitným tzv. softvérom na správu kamery – „camera management software“, a zahŕňa licencie pre osem kanálov.
                        Prístroj je určený na príjem zvukových a obrazových údajov prostredníctvom telekomunikačného rozhrania [a internetového protokolu (IP)] z až ôsmich monitorovacích kamier (IP kamery). Údaje sa môžu zaznamenávať v internom pevnom disku, externom pamäťovom zariadení (prostredníctvom rozhrania USB) alebo prístroj môže zaslať údaje prostredníctvom telekomunikačných sietí na inú IP adresu (napríklad na server, prepínač, mobilný telefón alebo stroj na automatické spracovanie údajov).
                        Prístroj môže byť pripojený k monitoru alebo displeju a k ovládaniu klávesnice. Predkladá sa na použitie v rámci bezpečnostného a monitorovacieho systému.

                        8521 90 00

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede, poznámkou 5 E) k 84. kapitole a znením číselných znakov KN 8521  a 8521 90 00 .
                        Vzhľadom na svoje objektívne charakteristické vlastnosti je prístroj určený na spoluprácu s najviac ôsmimi kamerami na účely videomonitorovania. Stroj, ktorý na takéto účely zaznamenáva signály z kamier a môže ich buď zaslať na inú IP adresu, alebo ich reprodukovať na displeji alebo monitore, vykonáva špecifickú funkciu inú ako spracovanie údajov v zmysle poznámky 5 E) k 84. kapitole. (Pozri aj rozsudok Súdneho dvora zo 17. marca 2005, Ikegami Electronics, C-467/03, ECLI:EU:C:2005:182). Zatriedenie do položky 8471  ako stroj na automatické spracovanie údajov je preto vylúčené.
                        Prístroj je určený na vykonávanie dvoch alebo viacerých doplnkových funkcií v zmysle poznámky 3 k XVI. triede, a to prenosu a príjmu údajov položky 8517  a videozáznamu a reprodukcie položky 8521 .
                        Na základe objektívnych charakteristických vlastností prístroja je hlavnou funkciou videozáznam v rámci bezpečnostného a monitorovacieho systému. Prenos a príjem údajov je len doplnkovou funkciou, ktorej cieľom je zlepšiť fungovanie systému, do ktorého je prístroj zabudovaný. Zatriedenie do položky 8517 je preto vylúčené. (Pozri aj rozsudok Súdneho dvora z 25. februára 2016, G. E. Security, C-143/15, ECLI:EU:C:2016:115, body 55 až 57).
                        Prístroj sa preto má zatriediť ako ostatné videofonické prístroje na záznam alebo reprodukciu, tiež so zabudovaným tunerom, pod číselný znak KN 8521 90 00 .


title: Vykonávacie nariadenie Rady (EÚ) 2021/538 z 26. marca 2021, ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi

text:
                  29.3.2021

                  SK

                  Úradný vestník Európskej únie

                  L 108/8

         VYKONÁVACIE NARIADENIE RADY (EÚ) 2021/538
         z 26. marca 2021,
         ktorým sa vykonáva článok 21 ods. 2 nariadenia (EÚ) 2016/44 o reštriktívnych opatreniach s ohľadom na situáciu v Líbyi
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (1), a najmä na jeho článok 21 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 18. januára 2016 prijala nariadenie (EÚ) 2016/44.

                     (2)

                     Na základe preskúmania Rady by sa mal vypustiť záznam týkajúci sa jednej osoby.

                     (3)

                     Príloha III k nariadeniu (EÚ) 2016/44 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (EÚ) 2016/44 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť 3. apríla 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. marca 2021

                  Za Radu

                  predsedníčka

               A. P. ZACARIAS

            (1)  Ú. v. EÚ L 12, 19.1.2016, s. 1.

            PRÍLOHA
            V nariadení (EÚ) 2016/44 v prílohe III (Zoznam fyzických a právnických osôb, subjektov alebo orgánov podľa článku 6 ods. 2) v časti A (Osoby) sa vypúšťa záznam č. 18 (týkajúci sa osoby menom GHWELL, Khalifa).


title: Vykonávacie nariadenie Komisie (EÚ) 2021/540 z 26. marca 2021, ktorým sa mení vykonávacie nariadenie (EÚ) č. 809/2014, pokiaľ ide o určité oznamovacie povinnosti, kontroly na mieste týkajúce sa žiadostí o pomoc na dobytok a žiadostí o platbu na základe podporných opatrení na zvieratá, a o predkladaní jednotnej žiadosti, žiadostí o pomoc alebo žiadostí o platbu

text:
                  29.3.2021

                  SK

                  Úradný vestník Európskej únie

                  L 108/15

         VYKONÁVACIE NARIADENIE KOMISIE (EÚ) 2021/540
         z 26. marca 2021,
         ktorým sa mení vykonávacie nariadenie (EÚ) č. 809/2014, pokiaľ ide o určité oznamovacie povinnosti, kontroly na mieste týkajúce sa žiadostí o pomoc na dobytok a žiadostí o platbu na základe podporných opatrení na zvieratá, a o predkladaní jednotnej žiadosti, žiadostí o pomoc alebo žiadostí o platbu
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 62 ods. 2 prvý pododsek písm. a) a b) a článok 78 prvý odsek písm. b) a c),
         keďže:

                     (1)

                     V súlade s článkom 9 ods. 3 vykonávacieho nariadenia Komisie (EÚ) č. 809/2014 (2) majú členské štáty Komisii do 15. júla každého roka predložiť správu o opatreniach prijatých na správu a kontrolu dobrovoľnej viazanej podpory v súvislosti s predchádzajúcim kalendárnym rokom. Zo skúseností vyplýva, že existujúca požiadavka na každoročné oznamovanie uvedených opatrení sa v súčasnom integrovanom administratívnom a kontrolnom systéme stala neaktuálnou. V záujme zjednodušenia by sa táto požiadavka mala vypustiť.

                     (2)

                     Keď sa vykonávajú monitorovacie kontroly v súlade s článkom 40a vykonávacieho nariadenia (EÚ) č. 809/2014, členské štáty získavajú informácie, ktoré môžu poukazovať na možné nedodržanie predpisov aj v prípade režimov pomoci a podporných opatrení, ktoré podliehajú klasickým kontrolám na mieste. Tieto informácie by sa mali použiť na zabezpečenie dodržania predpisov a spresnenie údajov v systéme riadenia a kontroly. Okrem toho by sa príjemcom mala poskytnúť možnosť zmeniť jednotnú žiadosť, žiadosť o pomoc alebo žiadosť o platbu s cieľom opraviť nepresnosti a vyhnúť sa sankciám. V záujme zjednodušenia a väčšieho stupňa uistenia by sa táto skutočnosť mala zohľadniť v článku 11 ods. 4 vykonávacieho nariadenia (EÚ) č. 809/2014.

                     (3)

                     Zo skúseností vyplýva, že členským štátom by sa mala poskytnúť väčšia flexibilita pri stanovovaní konečných termínov na predkladanie jednotnej žiadosti, žiadostí o pomoc alebo žiadostí o platbu uvedených v článku 13 ods. 1 vykonávacieho nariadenia (EÚ) č. 809/2014, aby sa lepšie zohľadnili ich osobitné okolnosti, a najmä premenlivé klimatické a poveternostné podmienky. Uvedený prístup by sa mal uplatňovať aj na dátumy predkladania zmien, uvedené v článku 15 ods. 2 uvedeného nariadenia.

                     (4)

                     Ak členský štát uplatňuje systém bez žiadosti, príjemcovia by mali byť informovaní o tom, že pri výpočte podpory a uplatnení administratívnych sankcií by sa mali zohľadniť prípady nesúladu so systémom na identifikáciu a registráciu hovädzieho dobytka, oviec a kôz v prípade všetkých potenciálne oprávnených zvierat. Prípady nesúladu by sa však mali posudzovať na základe osobitných pravidiel stanovených v článku 30 ods. 4 delegovaného nariadenia Komisie (EÚ) č. 640/2014 (3)a v súlade s článkom 31 uvedeného nariadenia, pokiaľ ide o ukladanie administratívnych sankcií.

                     (5)

                     Vzhľadom na to, že následné kontroly vyžadované podľa článku 33a ods. 1 vykonávacieho nariadenia (EÚ) č. 809/2014 sa môžu týkať veľmi malých súm a zároveň spôsobovať neprimeranú administratívnu záťaž, členským štátom by sa malo umožniť obmedziť počet poľnohospodárov, ktorí budú podliehať týmto následným kontrolám. Na daný účel by sa ako transparentné a nediskriminačné kritérium mala použiť limitná hodnota nevymáhaných súm stanovená v článku 54 ods. 3 prvom pododseku písm. a) nariadenia (EÚ) č. 1306/2013.

                     (6)

                     Zo skúseností vyplýva, že postupné zavádzanie monitorovacích kontrol vykonávaných podľa článku 40a vykonávacieho nariadenia (EÚ) č. 809/2014 môže trvať dlhšie ako dva roky v závislosti od veľkosti príslušnej plochy alebo zložitosti procesu. Členským štátom by sa preto mal poskytnúť dlhší čas na postupné napredovanie pri vykonávaní uvedených kontrol na celom ich území.

                     (7)

                     S cieľom lepšie pomôcť členským štátom s prípravou rozhodnutí o uplatňovaní monitorovacích kontrol je potrebný dodatočný čas na prípravu príslušných oznámení. Lehota na predloženie uvedených oznámení by sa preto mala predĺžiť, a to tak v súvislosti s kontrolami podmienok oprávnenosti, ako aj v súvislosti s krížovým plnením.

                     (8)

                     Aby boli kontroly na mieste účinné, pokiaľ ide o režimy týkajúce sa zvierat, je potrebné zabezpečiť, aby v prípade, že členský štát neuplatňuje retenčné obdobie alebo ak retenčné obdobie nemožno stanoviť vopred, alebo ak sa retenčné obdobie začína pred podaním žiadosti o pomoc alebo žiadosti o platbu, sa tieto kontroly vykonávali počas obdobia, v ktorom zvieratá môžu získať nárok na platbu alebo podporu. Okrem toho by sa v článku 42 ods. 1 vykonávacieho nariadenia (EÚ) č. 809/2014 malo objasniť, že táto povinnosť sa v relevantných prípadoch vzťahuje aj na kontroly na mieste vykonávané v dôsledku zvýšenia miery kontrol, ako sa stanovuje v článku 35 uvedeného nariadenia.

                     (9)

                     Vykonávacie nariadenie (EÚ) č. 809/2014 by sa preto malo zodpovedajúcim spôsobom zmeniť.

                     (10)

                     V snahe zaistiť maximálnu účinnosť pravidiel stanovených v tomto nariadení by sa toto nariadenie malo uplatňovať v súvislosti so žiadosťami o pomoc, žiadosťami o podporu a žiadosťami o platbu týkajúcimi sa rokov nároku alebo prémiových období začínajúcich sa od 1. januára 2021.

                     (11)

                     Opatrenia stanovené v tomto nariadení sú v súlade so stanoviskom Výboru pre priame platby a Výboru pre rozvoj vidieka,

               PRIJALA TOTO NARIADENIE:

            Článok 1
            Vykonávacie nariadenie (EÚ) č. 809/2014 sa mení takto:

                        1.

                        V článku 9 sa vypúšťa odsek 3.

                        2.

                        V článku 11 ods. 4 prvom pododseku sa druhá a tretia veta nahrádzajú takto:
                        „Výsledky sa včas oznamujú príjemcom s cieľom podporovať ich pri plnení kritérií oprávnenosti, záväzkov a iných povinností. Členské štáty môžu použiť predbežné výsledky za jednotlivé poľnohospodárske pozemky podľa článku 40a ods. 1 prvého pododseku písm. d) ako informácie relevantné pre predbežné kontroly režimov pomoci a podporných opatrení, ktoré nepodliehajú monitorovacím kontrolám. Ak sa členský štát rozhodne tak urobiť, článok 40a ods. 4 sa neuplatňuje v súvislosti s informáciami oznámenými príjemcom v rámci predbežných kontrol.“

                        3.

                        V článku 13 ods. 1 prvom pododseku sa druhá a tretia veta vypúšťajú.

                        4.

                        V článku 15 sa odsek 2 mení takto:

                                    a)

                                    Prvý pododsek sa nahrádza takto:
                                    „Zmeny v súlade s odsekom 1 sa oznámia príslušnému orgánu do konečného termínu stanoveného členským štátom.“;

                                    b)

                                    Prvá veta v druhom pododseku sa vypúšťa.

                        5.

                        V článku 21 ods. 4 treťom pododseku sa písmeno b) nahrádza takto:

                                    „b)

                                    informovanosť príjemcu o tom, že akékoľvek potenciálne oprávnené zvieratá, u ktorých sa zistilo, že neboli správne identifikované alebo zaregistrované v systéme na identifikáciu a registráciu zvierat, sa považujú za neurčené zvieratá v súlade s článkom 31 delegovaného nariadenia (EÚ) č. 640/2014, pokiaľ sa na tieto zvieratá nevzťahujú osobitné pravidlá stanovené v článku 30 ods. 4 uvedeného nariadenia.“

                        6.

                        Do článku 33a ods. 1 sa dopĺňa tento pododsek:
                        „Členské štáty sa môžu rozhodnúť, že z uvedených následných kontrol na mieste vylúčia príjemcov, u ktorých by znížená administratívna sankcia zodpovedala sumám, v prípade ktorých sa členské štáty môžu rozhodnúť, že ich nebudú vymáhať v súlade s článkom 54 ods. 3 prvým pododsekom písm. a) nariadenia (EÚ) č. 1306/2013.“

                        7.

                        V článku 40a ods. 3 sa druhý pododsek nahrádza takto:
                        „Príslušný orgán sa môže rozhodnúť, že bude uplatňovať monitorovacie kontroly na príjemcov režimu pomoci alebo podporného opatrenia na plochách zvolených na základe objektívnych a nediskriminačných kritérií. Príslušný orgán uvedené plochy v každom nasledujúcom roku podstatne rozšíri.“

                        8.

                        Článok 40b sa nahrádza takto:

                           „Článok 40b
                           Oznámenia
                           Členské štáty do 1. februára každého kalendárneho roka oznámia Komisii svoje rozhodnutie realizovať monitorovacie kontroly v danom kalendárnom roku, pričom uvedú všetky režimy alebo opatrenia alebo typy operácií a všetky plochy podliehajúce monitorovacím kontrolám.
                           Komisia do 1. novembra každého kalendárneho roka poskytne vzor na predkladanie oznámení s podrobnými údajmi o prvkoch, ktoré treba do takéhoto oznámenia zahrnúť.“

                        9.

                        V článku 42 ods. 1 sa druhý pododsek nahrádza takto:
                        „Keď členský štát stanovil časové obdobie v súlade s článkom 21 ods. 1 písm. d), aspoň 50 % minimálnej miery kontrol na mieste stanovenej jednotlivo v článkoch 32, 33 a 35 sa rozvrhne na celé uvedené časové obdobie týkajúce sa príslušného režimu pomoci na zvieratá alebo podporného opatrenia na zvieratá. Ak sa však retenčné obdobie neuplatňuje, ak retenčné obdobie nemožno stanoviť vopred alebo ak sa retenčné obdobie začína pred podaním žiadosti o pomoc alebo žiadosti o platbu, všetky kontroly na mieste stanovené v článkoch 32, 33 a 35 sa rozložia na obdobie, počas ktorého zviera môže získať nárok na platbu alebo podporu.“

                        10.

                        Článok 70b sa nahrádza takto:

                           „Článok 70b
                           Oznámenia
                           Členské štáty Komisii do 1. februára kalendárneho roka, v ktorom začínajú vykonávať monitorovacie kontroly, oznámia svoje rozhodnutie vykonávať monitorovacie kontroly v súlade s článkom 70a.“

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa v súvislosti so žiadosťami o pomoc, žiadosťami o podporu a žiadosťami o platbu týkajúcimi sa rokov nároku alebo prémiových období začínajúcich od 1. januára 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. marca 2021

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 347, 20.12.2013, s. 549.

            (2)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením | (Ú. v. EÚ L 227, 31.7.2014, s. 69).

            (3)  Delegované nariadenie Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 20.6.2014, s. 48).